text: Julemærkebørn øver sangen til Dronningen
  28 oktober 2015 kl. 07.35
  Syv julemærkebørn fra Kollund tager turen til København for at møde Dronningen i forbindelse med afsløringen af årets julemærke.
  Børn fra Julemærkehjemmet Fjordmark i Kollund skal synge for Dronningen til dagens afsløring af årets julemærke.
  Børnene fra Julemærkehjemmet Fjordmark skal synge to sange til arrangementet. Den ene relaterer sig til julemærke, som skal afsløres. Mærket er tegnet af Dronningen, og sangen er ønsket af hende. Den anden sang er skrevet af viceforstander på Julemærkehjemmet Fjordmark, Jesper Lildholdt, og handler om at være ensom og komme på julemærkehjem.
  Hvordan Julemærket 2015 så ser ud, afsløres ved en begivenhed på Københavns Rådhus onsdag den 28. oktober, hvor H.M. Dronningen som kunstner, H.K.H. Kronprinsen og H.K.H. Kronprinsesse Mary som protektor for Julemærkefonden, sammen afslører årets motiv.
  Afsløringen finder sted kl. 12.
  